שער המריבות
"משפט שלמה" - פרק להורים על תמיכה בילדים.
יענקי מגיע לאבא שלו בוכה, מוכה וחבול.
מה קרה, יענקי?
נפלתי.
אמרתי לך לא לרוץ, למה לא נזהרת?!
יענקי הולך בפחי נפש.
למחרת:
יענקי מגיע לאבא: אבא, אפרים הרביץ לי סתם.
אבא: אוי יענקי, זה לשון הרע, אסור לדבר על ילדים דברים רעים.
לפני שנצטמרר מהתיאור הקודם שאולי היה יכול להיות, נעבור למשפט שלמה (מלכים-א, ג טז-כח).
לשתי נשים שגרו בבית אחד, נולד בשעה טובה בן זכר.
באמצע הלילה מת אחד הילדים לאחת מהנשים.
לקחה אמו של הילד המת את ילדה, והחליפה אותו עם הילד החי שהיה במיטת האשה השניה. את המת הניחה אצל השניה ואת הילד החי לקחה אליה.
למחרת התחיל ויכוח למי שייך הילד החי.
הלכו לדין אצל שלמה המלך. לפני הסוף המרתק, אחרי שאמרו את טענותיהן, פתח שלמה המלך את פיו ואמר; זֹאת אֹמֶרֶת: זֶה בְּנִי הַחַי וּבְנֵךְ הַמֵּת. וְזֹאת אֹמֶרֶת: לֹא כִי בְּנֵךְ הַמֵּת וּבְנִי הֶחָי.
אחרי זה פסק המלך לקחת סכין ולחתוך את הילד החי ולהתחלק בו לשתי הנשים.
אחת הסכימה להצעה. ואמרה: גם לי גם לך לא יהיה. והאחת ויתרה על חלקה, והסכימה לוותר גם על החלק שלה למרות שילך לאשה השניה, העיקר שהילד יישאר בחיים. ושלמה פסק שהיא האמא האמיתית. ואז יצא שמו בכל ישראל כחכם שאין כמוהו. 
אם נתבונן בכל הפרטים של חכמת שלמה, נשים לב שלפני ששלמה אמר את פסקו הוא חזר על טענותיהן: זֹאת אֹמֶרֶת: זֶה בְּנִי הַחַי וּבְנֵךְ הַמֵּת. וְזֹאת אֹמֶרֶת: לֹא כִי בְּנֵךְ הַמֵּת וּבְנִי הֶחָי.
לשם מה שלמה היה צריך לחזור על טענותיהן?! האם הוא חיפש מה לדבר?! או האם הוא ניסה להרוויח זמן כדי לחשוב על פתרון?!
קראתי פעם הסבר שיכול לעזור לנו רבות בכל הנושא של הבנה והשתתפות עם החבר... וגם ביחס לילדים.
לפני שמציעים פתרונות, יש שלב קודם, הרבה יותר חשוב משלב הצגת הפתרון, ואותו עשה שלמה. הוא רצה שכל אחת תרגיש שהצד שלה הובן נכון. לשם כך היה צורך לחזור על הטענות. וזה נכון תמיד. לפני הצגת הפתרון יש צורך שהמדבר ירגיש שהבינו אותו. 
לפעמים נתקלים באנשים שמספרים משהו וחוזרים על דבריהם שוב ושוב, והשומע לא מבין מה 'נשרט לו הדיסק'.
במקרה כזה, הדבר הנכון הוא לא לענות תשובה עניינית או לסתור, ולא להסביר לאותו אדם כמה הוא לא צודק, ואפילו לא עד כמה הוא כן צודק... אלא להבין אותו ולתת לו את ההרגשה שמקשיבים לו ומבינים אותו!
הרבה פעמים הוא כבר ימצא את הפתרון לבד! לפעמים הוא כבר יודע את הפתרון... מה שהוא מחפש וזקוק, זה לאוזן קשבת לפרוק את אשר בליבו! זה הכל!
אחת מהדרכים להקשיב ולהשתתף עם השני ושהשני גם ירגיש זאת, זה על ידי חזרה על דבריו. בפרט בדיני תורה, שהרבה פעמים הצד המפסיד מרגיש שלא הסביר את עצמו נכון. אבל כשהדיין חוזר על דבריו, יש לנידון הזדמנות לוודא שהובן נכון, ואם לא הובן נכון – לתקן זאת.
ואחרי שברור שהדיין הבין נכון, הרבה יותר קל לקבל את פסק הדין, כיון שהוא מבוסס. כי הרי הדיין הבין את הטענות ובכל זאת פסק מה שפסק, למרות הטענות ההגיוניות שהוצגו לפניו. והראיה שהדיין הבין היא - שהוא חזר על זה.
זה גם נפסק להלכה בספר שולחן ערוך, שהדיין חייב לחזור על דברי הבעלי דינים.([footnoteRef:1] המקור הובא בהערה) [1: |  טור חושן משפט הלכות דיינים סימן יז
 וצריך הדיין לשמוע דברי בעלי הדינין ולשנות אותם שנאמר (מלכים א, ג כג), וַיֹּאמֶר הַמֶּלֶךְ זֹאת אֹמֶרֶת זֶה בְּנִי הַחַי וגו’. ומצדיק את הדין בליבו, ואחר כך חותכו.] 

נחזור ליענקי שנפל –
יענקי לא הולך לאביו לספר לו שהוא נפל, כדי לכבד אותו בתפקיד בוחן תנועה, ולחפש מה גרם לתאונה המכאיבה. יענקי רוצה שאבא ישתתף איתו, שיתן לו חיבוק ונשיקה, שיהיה איתו. זהו, רק זה!
הדבר נוגע בעיקר להורים, לאבא, כי רוב השיחות של ילדים והוריהם הם שיחות פריקה והשתתפות, ולא משהו שדורש פתרון טכני.
למלמדים ההקשבה היא בדרך כלל רק שלב ראשון, כי להרבה שיחות כאלו דרוש גם פתרון טכני. למשל, במריבות בין ילדים, לא מספיקה ההשתתפות, צריך גם שהמלמד יתערב. אבל גם בכיתה, לפני הפתרון הטכני, מומלץ לא לדלג על השלב של ההקשבה וההשתתפות. וכמו שרואים בשלמה המלך, שלפני הפתרון הוא חזר על טענותיהן של הנשים.
יש לציין שהשתתפות והקשבה חשובים בהרבה תחומים: בטיפול, בייעוץ, בחינוך, בבית, בבית הכנסת, בחדר מלמדים וכו' וכו'.
לשון הרע?
בסיפור על יענקי רמזנו על חשש לשון הרע בדברי יענקי, שסיפר לאביו על אפרים שהרביץ לו סתם, ואביו העיר לו שהוא מדבר לשון הרע על אפרים. נפתח את הנושא: האם יש כאן חשש לשון הרע, והאם זו הדרך להגיב לילד.
דבר ראשון – גם אם יש באמת לשון הרע בדברי יענקי וצריך להעיר לו על זה, זה לא אומר שהילד כבר לא זקוק להשתתפות והקשבה.
ולכן הורה שילדו כאוב, לא משנה למה, וגם אם הוא כאוב מדבר שהוא לשון הרע לומר אותו, קודם כל ינסה ההורה להרגיע את הילד, לחבקו, ללטפו, לתת לו הרגשה טובה, השתתפות, ומקסימום לומר לו בעדינות שצריך לחשוב על הדברים שלא יהיו לשון הרע, ולנסות להסיח את דעתו לנושא אחר.
כל זה לשיטת האבא הנ"ל שיש בדברי הילד לשון הרע, זה עדיין לא אומר שהימנעות מלשון הרע תבוא על חשבון ההקשבה וההשתתפות.
אבל לפי האמת, אין לשון הרע לתועלת יותר גדול מזה, שהילד יספר לאביו את מה שעובר עליו ואת מי שהרביץ לו והציק לו. להיפך, אנחנו מחייבים את הילדים, שבמקרה של מריבה, במקום לעשות דין לעצמו, שיפנה למלמד או למפקח או לאבא, כפי הענין. ולכן הילד נהג מצוין כשאמר לאבא, כי זה היה לתועלת (מצד כוונת הילד, בתקווה שאכן גם בפועל...), גם להשתיק את המריבה באופן הכי מוצלח, וגם להגן על הילד מפני מכות והצקות.
הנשק העיקרי של ילדים במריבות זה: אני אגיד אותך לרב'ה. וכשאין לילדים את הנשק הזה (למשל אם המלמד לא נמצא, או שהוא יותר מדי לא מתייחס), המריבות גוברות בכמות וגם בחומרה.
ולכן האפשרות של ילדים לומר למלמד, חייבת להיות זמינה (אבל עדיף לא יותר מדי).
מתי זה כן לשון הרע?
ילד שמלשין לרב'ה על משהו שלא קשור אליו.
כגון: רב'ה, פנחס מחביא בייגלאך בכיס ואוכל באמצע.
או: רב'ה, אליהו אכל את הסוכריה לפני הזמן.
זה באמת לשון הרע. וזה גם לא לתועלת. אחד מהתנאים של לשון הרע לתועלת זה שהמספר יכוון לתועלת, אבל במקרים כאלה, הילד לא יכול לכוון לתועלת, הוא מקסימום מתכוון לסגור עם חבירו חשבון או לשמוח לאידו.
לסיכום, החלוקה מאוד ברורה וגם ניתן להסביר אותה לילדים: כל מה שנוגע אליך ומפריע לך אישית – מותר לך לספר לרב'ה, כי זה לתועלת. אבל מה שלא קשור אליך ולא מפריע לך אישית – זה לשון הרע. ולכן אם הרב'ה ראה – מצוין, ואם הרב'ה לא ראה (או לא רוצה לראות...) – אין צורך לספר לו. 
לפעמים אני מוסיף: 'מספיק שיש רב'ה אחד, זה גם יותר מדי. לא צריך שיהיו בכיתה עשרים רעבע'ס.' ואז הילד מחייך ומקבל את המסר בשמחה.
על אף שהפרק מדבר על נושאים הלכתיים, לא כתבתי כלל את הדברים מבחינה הלכתית אלא מבחינה מוסרית. יתכן שההלכה שונה ואני מסיר את האחריות ההלכתית מהדברים.
את הבירור ההלכתי יש לברר בנפרד, אין זה מענינו של הספר.
מריבות בין ילדים במסגרת הכיתה
עד כאן עסקנו במריבות בעיקר מנקודת המבט של ההורים. כעת נדון במריבות בחיידר, ונדון בנקודת המבט של המלמד.
נתחיל לתאר מריבה קלאסית ואת הטיפול האידיאלי.
כמובן, כל מקרה שונה ולא בכל זמן יכול המלמד לנהוג כמו שכתוב כאן. ולכן זה לא נכתב למעשה בכל מריבה, אלא רק ברמה העקרונית.
שלב ראשון הוא ההקשבה וההשתתפות. לשמוע היטב את הטענה, ועדיף גם לחזור עליה. 
בשלב זה אפשר לקבל מידע מהילד ולהוסיף עוד פרטים השופכים אור על הפרשיה. בדרך כלל הילדים מתארים את תלונתם באופן קצת שונה מהמציאות, ושוכחים לומר מה הם עשו, או מקטינים זאת.
לדוגמה:
הילד: חיים דחף אותי...
המלמד: חיים דחף אותך?
הילד: הוא דחף אותי כי קצת משכתי לו את האוזן בלי כוונה.
וכשהמלמד חוזר על דבריו ואומר לילד: קצת משכת לו את האוזן בלי כוונה והוא דחף אותך? בשלב הזה יתכן שהילד יוסיף עוד פרטים.
או: רב'ה, שמעון הרביץ לי...
המלמד: שמעון הרביץ לך. למה?
הילד: זזתי קצת על המקום שלו והוא הרביץ לי.
עד עכשיו עסקנו בבירור התלונה מול הילד המתלונן בלי לקרוא בכלל לילד השני.
שלב שני. לקרוא לילד שהתלוננו עליו ולומר לו את דברי המתלונן.
טיפ שלימדני אחי הגדול המלמד המומחה ר' בנימין זאב הכהן ראטה. 
אנחנו לא יכולים לדעת מה קרה באמת, ולכן לא נאמר לו:' למה הרבצת ליחזקאל?' בצורה ודאית, אלא נאמר זאת בצורה אחרת: יחזקאל אומר שהרבצת לו... ואז נשאל: זה נכון? מאוד קשה יהיה למרביץ [שבאמת הרביץ] להכחיש כשהמתלונן עומד מולו. 
באם מתחיל ויכוח קצר – זה הכי טוב. אז מקשיבים מהצד ומקבלים תמונה מושלמת בדיוק מה קרה.
למשל:
מנשה: רב'ה, יצחק הרביץ לי...
המלמד: יצחק הרביץ לך? מה הוא עשה לך?
- הוא נתן לי צביטה.
- למה? 
- כי דחפתי אותו. 
במקרה כזה אין צורך לומר כלום, אפשר לסנן 'אה...', ויחזור לתלמודו – אפשר להמשיך הלאה.
במקרה שצריך באמת לטפל ביצחק, נקרא ליצחק בנוכחות מנשה ונגיד לו: מנשה אומר שהרבצת לו...
אם הוא מאשים את מנשה, ומנשה מאשים אותו, אז שניהם מבקשים סליחה אחד מהשני. ומכאן ולהבא להתנהג טוב יותר.
במקרה שמנשה לא יכול להכחיש, אפשר להעיר למנשה ולומר לו לבקש סליחה.
מריבות על רקע משחקים
שלוימי: רב׳ה, מוישי לא רוצה להכניס אותי למשחק. 
המלמד: ההמלצה שלי במקרה זה היא: תקים משחק מתחרה...
שלוימי: אבל אף אחד לא רוצה לשחק איתי!
המלמד שואל את הילדים בכיתה, יש מישהו שרוצה לשחק עם שלוימי?
הילדים: אני! אני! אני! אני! (תמיד יש את אלו שרוצים.)
הטיפול במקרה כזה, דומה לטיפול בנושאים דומים אצל מבוגרים. וכמאמר החכם: על שלום עומד העולם אבל מחלוקת בונה את העולם... כששתי קבוצות רבות בתוך בנין אחד, שניהן מפסידות. אבל כשמתחלקים וכל אחד בונה לעצמו קבוצה יותר גדולה מהשני, זה בונה את שניהם.
אותו דבר יש לעשות במשחקים בין ילדים, כשראש הכיתה החליט שילד פלוני לא מוצא חן בעיניו, הילד מרגיש סוף העולם. אבל לכל ראש כיתה יש גם אופוזיציה, עושים את הילד יושב ראש האופוזיציה. 
טוב לזכור! התחרות בריאה למשק...
טיפול במריבות במשנת הרמב"ם:
רמב"ם הלכות דעות פרק ו:
הלכה ה.
כל השונא אחד מישראל בלבו, עובר בלא תעשה. שנאמר (ויקרא יט יז), לֹא תִשְׂנָא אֶת אָחִיךָ בִּלְבָבֶךָ.
ואין לוקין על לאו זה, לפי שאין בו מעשה.
ולא הזהירה תורה, אלא על שנאה שבלב. אבל המכה את חבירו, והמחרפו, אף על פי שאינו רשאי, אינו עובר משום 'לא תשנא'. 
הלכה ו.
כשיחטא איש לאיש, לא ישטמנו וישתוק, כמו שנאמר (שמואל ב יג) ברשעים וְלֹא דִבֶּר אַבְשָׁלוֹם אֶת אַמְנוֹן לְמֵרָע וְעַד טוֹב כִּי שָׂנֵא אַבְשָׁלוֹם אֶת אַמְנוֹן.
אלא מצוה עליו להודיעו ולומר לו, למה עשית לי כך וכך, ולמה חטאת לי בדבר פלוני. שנאמר (שם), הוֹכֵחַ תּוֹכִיחַ אֶת עֲמִיתֶךָ.
ואם חזר ובקש ממנו למחול לו, צריך למחול.
ולא יהא המוחל אכזרי. שנאמר (בראשית כ יז), וַיִּתְפַּלֵּל אַבְרָהָם אֶל הָאֱלֹקִים.
[הסבר: הראיה של הרמב"ם מאברהם אבינו זה מהתפילה של אברהם על אבימלך, על אף מה שאבימלך עשה לשרה, בכל זאת אברהם לא התאכזר מלמחול.]
הלכה ט.
מי שחטא עליו חבירו, ולא רצה להוכיחו ולא לדבר לו כלום - מפני שהיה החוטא הדיוט ביותר, או שהיתה דעתו משובשת. ומחל לו בלבו, ולא שטמו, ולא הוכיחו. הרי זו מדת חסידות. 
לא הקפידה תורה אלא על המשטמה.
עד כאן הרמב"ם. 
ולעניינו:
לפי דברי הרמב"ם יש שתי אפשרויות מה לעשות במקרה פגיעה. או שהנפגע ישאל את הפוגע "למה עשית לי כך וכך", או שהנפגע רוצה לנהוג כמידת חסידות - לוותר ולסלוח.
גם מי שמתנהג בצורה פחות רצויה ומחזיר מכות או מחרף, עדיין אינו עובר על הלאו.
הכי גרוע זה לשמור בלב. במקרה כזה עוברים גם על הלאו של "לא תשנא את אחיך בלבבך".
(הדברים נוגעים גם למריבות בין מבוגרים. ואין כאן המקום להיכנס בכל מיני סכסוכים ומריבות, בין בני המשפחה או שכנים או מלמדים בחדר המלמדים או עם הגבאי בבית הכנסת, ולדון איך מקיימים את דברי הרמב"ם, כי יש חשש שאנשים ישתוקקו לקיים את דברי הרמב"ם... ויתחילו לחפש מריבות, כדי למצוא הזדמנות לומר לחבר: למה עשית לי כך וכך.)
אפשר ללמוד מתוך דברי הרמב"ם דרך לטיפול במריבות בין ילדים, שבין כה וכה רבים זה עם זה כדרכם, גם מבלי שאנו נזמין את המריבה.
דוגמאות ליישום דברי הרמב"ם:
מוישי מגיע למלמד: רב'ה! יענקי מדגדג אותי...
המלמד קורא ליענקי, ובמעמד שלושתם הוא מורה למוישי, לשאול את יענקי למה הוא מדגדג אותו.
מוישי ליענקי: למה אתה מדגדג אותי?
יענקי: חשבתי שאתה רוצה.
מלמד למוישי: אתה אוהב שמדגדגים אותך?
מוישי: לא.
מלמד למוישי: תגיד ליענקי שאתה לא אוהב שמדגדגים אותך.
מלמד ליענקי: בפעם הבאה כשאתה חושב שמישהו מעוניין שתדגדג אותו, תשאל אותו לפני כן אם הוא רוצה.
דוגמה נוספת:
מוישי למלמד: יענקי הרביץ לי.
המלמד: תקרא ליענקי.
יענקי מגיע. 
המלמד למוישי: תשאל את יענקי למה הוא הרביץ לך.
מוישי ליענקי: למה הרבצת לי?
יענקי: כי אתה כל הזמן נדחף לי למקום!
מוישי: גם אתה נדחף לי...
המלמד ליענקי: כשמוישי נדחף לך למקום, האם יש עוד מה לעשות חוץ מלהרביץ?
יענקי לא עונה.
המלמד מחכה קצת וממשיך: ניסית לדבר איתו?
יענקי: לא.
מלמד: אם הוא נכנס לך למקום, תגיד לו, שכנראה הוא לא שם לב, אבל הוא נכנס לך למקום.
למחרת.
יענקי למלמד: מוישי נכנס לי למקום, ואמרתי לו. והוא אמר לי, שזה לא מעניין אותו!
מלמד ליענקי: טוב שאמרת לרב'ה (ולא הרבצת לו).
מלמד קורא למוישי, מברר מעט, הפנים של מוישי מסגירים אותו... אם הוא נראה כמו מי שנתפס בקלקלתו. המלמד מתבונן, נוזף בו מעט וממשיך הלאה.
זה מאוד מעניין לראות את הילד הנפגע שואל במלוא הכאב לילד הפוגע את השאלה: למה עשית לי כך כך.
קשה לי קצת לתאר זאת במילים. אני יכול רק להמליץ לכם לנסות. הרווח הוא שכך הנפגע משחרר בצורה מבוקרת את כעסיו, וגם זה הזדמנות לפוגע להיווכח לעמוד מול התוצאות הכואבות של מעשיו.
ובעיקר מיועד ללמד את הילדים, במשך הזמן, איך להתמודד בעצמם עם מריבה.

